— Выкарыстоўваю заданні на развіццё лагічнага мыслення, дзе трэба супаставіць, параўнаць, злучыць. Вельмі эфектыўным з’яўляецца вырашэнне праблемных пытанняў у групах. Для замацавання тэорыі прапаную серыі тэматычных залікаў і практыкаванняў, выкананне якіх дапамагае мне выявіць прабелы ў ведах вучняў і папярэдзіць магчымыя памылкі. Такія формы і метады работы фарміруюць у дзяцей лагічнае мысленне, што неабходна пры рашэнні тэстаў. Часта самі ствараем апорныя канспекты, лагічныя ланцужкі пры тлумачэнні напісання слоў. Выкарыстоўваю таксама логіка-сэнсавыя карты. Навучэнцам тлумачу, што трэба пачынаць паўтарэнне з асноў, рухацца ад простага да складанага. Адкрываючы тэст, многія палохаюцца, колькі ўсяго забыліся. Так, у варыянце ЦТ сабрана ўсё, што вывучалася ў школе на працягу адзінаццаці гадоў, але гэта абсалютна рэальна паўтарыць у сціслыя тэрміны. Для добрага выніку трэба шмат працаваць. Калі прыкласці дастаткова намаганняў, стараннасці — усё атрымаецца.